原本以為用三日就可以cover晒北京所有應該去嘅景點, 第二日一場長壽雨令我哋嘥咗日衝刺時間, 好彩最後都係計劃逗留四日, 如果唔係就去唔到頤和園同王府井喇..
初時都覺得頤和園又係同故宮類似嘅地方一個, 但係呢個錯覺好快就喺入到去昆明湖範圍後, 而被打消喇.. 因為頤和園感覺上比故宮大, 而且山明水秀, 湖光山色加上柳樹成蔭, 畀人一個好休閒嘅感覺.. 尤其長廊橫梁上啲畫, 每一個都係獨一無二, 的確令我睇得津津樂道.. 難怪頤和園係目前世界上建筑規模最大, 保存得最完整, 文化價值最高嘅一座皇家園林博物館..
頤和園之後, 飛返上海之前, 仲有兩個小時時間, 於是就去王府井步行街行吓.. 呢條街同上海南京路相似, 但係就覺得南京路好一百倍喇.. 再加上條街有一大段路正在進行維修工作, 導致沙塵滾滾嘈音響耳, 查實都唔enjoy..
傍晚六點搭九飛返上海, 但係好乞人憎地飛機又延遲一個小時起飛..